tartuNLP/wikipedia-smugri-20251201 huggingface dataset:
Monica Lindfors

Monica Lindfors (s. 22. marraskuuta 2000) on suomalainen taitoluistelija. Luisteluparinsa Juho Pirisen kanssa hän selviytyi finaaliin vuoden 2017 nuorten MM-kisoissa Taipeissa, Taiwanissa. 
Monica Lindfors on taitoluistelija Viveca Lindforsin pikkusisko. Sisarukset edustivat molemmat Suomea Taiwanissa junioreiden MM-kilpailuissa vuonna 2017.
Erik Johan Frosterus

Erik Johan Frosterus (3. tammikuuta 1776 Kärsämäki – 17. kesäkuuta 1826 Ilmajoki) oli suomalainen kirkkoherra ja rovasti. Frosterus valmistui ylioppilaaksi vuonna 1794 ja teologian dosentiksi vuonna 1799. Frosterus toimi Turun akatemian kirjaston ylimääräisenä amanuenssina vuonna 1801 ja hänet vihittiin papiksi samana vuonna. Forsterus toimi Turun akatemiassa vuosina 1802–1807 ja hänet nimitettiin teologian professoriksi 1803. Vuodesta 1807 lähtien Frosterus toimi Ilmajoen seurakunnan kirkkoherrana ja toimi tehtävässä aina kuolemaansa saakka. Hän sai rovastin arvonimen vuonna 1815 ja hänet nimitettiin lääninrovastiksi 1819.
Frosterus oli vuoden 1822 katekismuskomitean jäsen. 
Varhainen elämä ja koulutus.
Frosterus syntyi Kärsämäellä 1776, missä hänen isänsä oli tuolloin kappalaisena. Maisteriksi valmistumisensa jälkeen Frosterus tuli vuonna 1798 valittua teologian dosentiksi Turun yliopistoon ja hoito neljän vuoden ajan professorinvirkaa. Frosterus julkaisi vuonna 1799 teologian väitöskirjan, josta ilmeni hänen neologinen ja rationalistinen käsityskantansa.
Ura Ilmajoen kirkkoherrana.
Frosterus nimitettiin 31-vuotiaana Ilmajoen kirkkoherraksi. Ilmajoelta käsin Frosterus julkiasi mm. Suomen Talousseuran palkitsemia kilpakirjoituksia sekä vihkosen sukunsa vaiheista.
Seurakunnan höltynyt siveellinen tila pakotti Frosteruksen paneutumaan esipaimenen tehtäväänsä. Frosterus ryhtyi parantamaan seurakuntansa kirkollista järjestystä. Frosterus sakotti torppariväestöön kuuluvia pareja mm. ennenaikaisesta maakaamisesta sekä erityisesti juoppoutta ja salakapakointia vastaan. Frosterus tunnetiin tarkkana kunniastaan ja palkkasaataviensa perimisestä.
Frosterus oli aikansa vauraimpia pappeja ja oli hyvin kiinnostunut erityisesti maataloudesta. Frosterus toimi 15 vuotta Ilmajoen Maamiesseuran sihteerinä ja Suomen Talousseuran kirjeenvaihtjaana. Frosterus nimitettiin vuonna 1819 Vaasan ylärovastikunnan lääninrovastiksi ja vuonna 1822 katekismuskomitean jäsneksi. Frosterus sai Talousseuralta ja hallitukselta kunniamerkkejä.
Frosteruksen aikakaudella Ilmajoen seurakunta järjestäytyi uuden hallinnon puitteissa ja lukutaidon kehittämiseksi tehtiin kovasti työtä. Kirkkoherran hengellinen vaikutus jäi kuitenkin vähäiseksi.
Yksityiselämä.
Frosteruksen vanhemmat olivat kirkkoherra Johan Frosterus ja Maria Westzynthius. Hänen veljiään olivat Vaasan ja Mustasaaren kirkkoherra, professori, teologian tohtori Benjamin Frosterus sekä Kuopion piispa Robert Frosterus. Frosteruksen puoliso oli vuodesta 1804 Johanna Elisabet Kreander ja vuodesta 1811 Margareta Helena Franzén.
Roosa Kanerva

Roosa Kanerva (s. 17. maaliskuuta 1999) on suomalainen uimahyppääjä.
Vuoden 2019 EM-kisoissa Kiovassa, Ukrainassa Kanerva sijoittui naisten 1 metrin ponnahduslaudan alkuerässä 23. sijalle.
Siperianrotkolemmikki

Siperianrotkolemmikki ("Brunnera sibirica") on rotkolemmikkien ("Brunnera") sukuun kuuluva kasvilaji, joka kasvaa endeemisenä Keski-Venäjän Siperiassa Altain ja Sajanin vuoristojen ympäristössä. Lisäksi sillä on pieni esiintymä Tomskin kaupungin lähistöllä. Siperianrotkolemmikki on läheistä sukua kaukasianrotkolemmikille ("Brunnera macrophylla"), joka kasvaa Kaukasian alueen metsissä.
Siperianrotkolemmikki on yleensä kenttäkerroksen valtalaji ja kuuluu kasvualueensa sembrametsien tyyppilajistoon. Alueen sembrametsiä on kuitenkin kaadettu varsin paljon, minkä seurauksena siperianrotkolemmikkiä voi uhata sukupuutto. Siperianrotkolemmikki kuuluu Krasnojarskin aluepiirin punaiseen kirjaan eli uhanalaisten eliöiden luetteloon (2012) ja kuului myös Neuvostoliiton punaiseen kirjaan (1984).
Andrea Gyarmati

 
 
Andrea Gyarmati (s. 15. huhtikuuta 1954 Budapest) on unkarilainen uimari, joka menestyi 1970-luvun alussa selkä- ja perhosuintimatkoilla. Hän voitti kaksi Euroopan-mestaruutta ja saavutti kaksi olympiamitalia. Hän ui yhden maailmanennätyksen ja useita Euroopan-ennätyksiä.
Gyarmati kilpaili olympialaisissa ensimmäisen kerran Méxicossa 1968. Hän sijoittui viidenneksi 100 metrin selkäuinnissa, 100 metrin perhosuinnissa ja 4 × 100 metrin vapaauintiviestissä sekä kahdeksanneksi 4 × 100 metrin sekauintiviestissä. Münchenin olympialaisissa 1972 hän saavutti kaksi mitalia. Hän oli hopealla 100 metrin selkäuinnissa ajalla 1.06,26, millä hän hävisi Yhdysvaltain Melissa Belotelle 0,48 sekuntia. Hän saavutti pronssia 100 metrin perhosuinnissa. Hän ui välierissä maailmanennätyksen 1.03,80 ja saavutti loppukilpailussa vielä paremman ajan 1.03,73 mutta hävisi maailmanennätyksen takaisin vallanneelle Japanin Mayumi Aokille 0,39 sekuntia ja Itä-Saksan Roswitha Beierille 0,12 sekuntia. Gyarmati sijoittui Münchenissä vielä neljänneksi 4 × 100 metrin vapaauintiviestissä ja 12:nneksi 200 metrin selkäuinnin alkuerissä.
Gyarmati saavutti ainoat arvokisavoittonsa EM-kilpailuissa 1970. Tuolloin hän voitti kultaa 200 metrin selkäuinnissa ja 100 metrin perhosuinnissa sekä saavutti lisäksi hopeaa 100 metrin selkäuinnissa ja 4 × 100 metrin vapaauintiviestissä. MM-kilpailuissa 1973 hän saavutti pronssia 200 metrin selkäuinnissa.
Andrea Gyarmatin isä Dezső Gyarmati voitti vesipallossa kolme olympiakultamitalia ja äiti Éva Székely uinnissa yhden. Andrea oli eroon päättyneessä avioliitossa ratamelonnan olympiavoittaja Mihály Heszin kanssa.
Andrea Gyarmati nimettiin vuonna 1995 uinnin kunniagalleriaan (International Swimming Hall of Fame), johon hänen molemmat vanhempansa oli valittu jo aiemmin.
Emilia Korhonen

Emilia Korhonen (s. 1995 Espoo) on suomalainen ammattilaissquash-pelaaja. Huhtikuussa 2023 hän oli maailmanlistan sijalla 113. 
Opiskelu ja yksityiselämä.
Korhonen on kotoisin Espoosta, jossa hän opiskeli Haukilahden lukiossa kirjoittaen ylioppilaaksi vuonna 2015. Ylioppilastutkinnon jälkeen Korhonen muutti Englantiin. Hän suoritti Birminghamin yliopistossa liiketalouden tutkinnon, jonka jälkeen siirtyi jatko-opiskelemaan Bristoliin University of the West England -oppilaitokseen, ja suoritti maisterin tutkinnon pääaineenaan markkinointi.
Opiskellessaan Englannissa Korhonen alkoi tapailla irlantilaista squash-pelaajaa, Sean Conroyta. Korhonen ja Conroy asuvat ja harjoittelevat yhdessä.
Henrik Reilin

Henrik Reilin (25. kesäkuuta 1769 Lohja – 19. kesäkuuta 1849 Ilmajoki) oli suomalainen kirkkoherra ja rovasti. Reilin valmistui ylioppilaaksi Turussa vuonna 1785 ja hänet vihittiin papiksi vuonna 1792. Reilin toimi vuonna 1792 Kemiön kirkkoherran apulaisena ja vuodesta 1793 Uudenmaan jalkaväkirykmentin saarnaajana ja pastorina. Reilin nimitettiin Längelmäen kirkkoherraksi 1809, Marttilan kirkkoherraksi 1819 ja Ilmajoen kirkkoherraksi 1830. Reilinille myönnettiin rovastin arvonimi vuonna 1820.
Reilin toimi puhujana pappeinkokeuksessa Turussa 1807 ja saarnaaja 1825. Reilinin vanhemmat olivat Lohjan kappalainen Johan Reilin ja Margareta Juliaana Nikander.
Ura pappina.
Reilin oli nuorempana vireä ja opinhaluinen mies. Hän palveli Uudenmaan jalkaväkirykmentin pappina aina Suomen sotaan saakka, johon hän osallistui parin kuukauden ajan. Reilin puhui latinaa ja piti vuoden 1807 pappeinkokouksessa latinankielisen puheen. Rovasti Reilin nimitettiin Ilmajoen kirkkoherraksi 63-vuotiaana. Reilinin kausi Ilmajoen seurakunnassa ei herättänyt erityistä huomiota tai ihmettelyä.
Päivi Simukka

Päivi Hannele Simukka (s. 21. tammikuuta 1966 Kerava) on suomalainen maastohiihtäjä. Hän kilpaili naisten 30 kilometrin vapaan tyylin kilpailussa vuoden 1992 talviolympialaisissa. 
Maastohiihdon tuloksia.
Kaikki tulokset ovat peräisin Kansainväliseltä hiihtoliitolta (FIS).
L. Q. Jones

L. Q. Jones (oik. Justus Ellis McQueen Jr.; 19. elokuuta 1927 Beaumont, Texas, Yhdysvallat – 9. heinäkuuta 2022 Los Angeles, Kalifornia, Yhdysvallat) oli yhdysvaltalainen näyttelijä ja elokuvantekijä. Hän näytteli useissa lännenelokuvissa, joista tunnetuin on Sam Peckinpahin ohjaama "Hurja joukko" (1969). Hän kuului Peckinpahin vakionäyttelijöihin. Lisäksi Jones ohjasi, käsikirjoitti ja tuotti tieteiselokuvan "A Boy and His Dog" (1975).
Elämä ja ura.
McQueenin äiti kuoli auto-onnettomuudessa hänen ollessaan vielä pieni, minkä vuoksi hän kasvoi sukulaistensa luona. Ennen elokuvauraansa hän palveli Yhdysvaltain laivastossa, opiskeli oikeustiedettä Texasin yliopiston Austinin kampuksella ja hoiti maatilaa Nicaraguassa.
Näyttelijäystävänsä Fess Parkerin kehotuksesta McQueen haki roolia elokuvassa "Taisteluhuuto" (1955). Hän saikin tästä elokuvasta ensimmäisen roolinsa, joka oli alokas L. Q. Jones. McQueen jatkoi tämän jälkeen näyttelijänuraansa ja otti ensimmäisen roolihahmonsa nimen omaksi taiteilijanimekseen.
Stanley Kubrick tarjosi Jonesille majuri Kongin roolia elokuvassa "Tohtori Outolempi" (1964), mutta Jones ei voinut hyväksyä tarjousta muiden elokuvatöidensä vuoksi, joten Kubrick antoi lopulta roolin Slim Pickensille.
Joanne Currie Nalingu

Joanne Currie Nalingu (s. 1964) on australialainen aboriginaalitaiteilija. Hänen maalauksensa "The River is Calm" voitti Wynne Prize -palkinnon vuonna 2008. Nalingu on itseoppinut taiteilija, jonka taideteokset tulkitsevat intensiivisesti Maranoa-jokeen liittyviä aiheita ja symboleja.
Yksityiselämä.
Nalingu syntyi Mitchellissä, Australian Queenslandissa. Hän kasvoi Yumban aboriginaalialueella, joka sijaitsee Maranoa-joen rannalla Australiassa. 16-vuotiaana Nalingu muutti puolisonsa kanssa Brisbanen lähistölle, jossa parin lapset sittemmin kasvoivat.
Margery Lawrence

Margery Lawrence (8. elokuuta 1889 – 13. marraskuuta 1969) oli englantilainen fantasiakirjailija, joka enimmäkseen kirjoitti kummitustarinoita ja yliluonnollisiin tapauksiin erikoistuneista etsivistä kertovaa rikoskirjallisuutta. Lawrencen tuotanto käsittää sekä novelleja että romaaneja. Hän kirjoitti myös tietokirjallisuutta, jossa kuvaili omia yliluonnollisia kokemuksiaan ja tositarinoina esiteltyjä kummitusjuttuja. Lawrence oli innokas kummitustalojen harrastaja, ja monet hänen kaunokirjallisista teksteistään perustuvat enemmän tai vähemmän todellisiin tapahtumiin.
Metyylilaktaatti

Metyylilaktaatti (C4H8O3) on estereihin kuuluva orgaaninen yhdiste. Yhdistettä voidaan käyttää liuottimena ja muiden yhdisteiden valmistukseen.
Ominaisuudet, valmistus ja käyttö.
Huoneenlämpötilassa metyylilaktaatti on väritöntä nestettä. Yhdiste liukenee erittäin hyvin veteen, mutta myös hydrolysoituu veden vaikutuksesta. Aine liukenee lisäksi orgaanisiin liuottimiin, kuten etanoliin ja dietyylieetteriin.
Metyylilaktaattia valmistetaan metanolin ja maitohapon tai polylaktidin välisellä esteröintireaktiolla. Reaktiota katalysoivat hapot ja reaktiota käytetään myös maitohapon puhdistamiseen.
Metyylilaktaattia käytetään nitroselluloosan, selluloosaestereiden ja lakkojen liuottimena. Yhdisteestä valmistetaan muita laktaattiestereitä ja metyyliakrylaattia.
Risten Sokki

Risten Sokki (s. 2. heinäkuuta 1954 Kautokeino) on saamelainen kirjailija. Hänen pohjoissaamen kielellä kirjoitetut runoteoksensa ja lyhytproosansa pohjautuvat hänen sukunsa historiaan ja hänen kokemuksiinsa Pohjois-Norjassa.
Sokkin ensimmäinen runokokoelma "Bonán bonán soga suonaid" julkaistiin vuonna 1996, ja se oli vuonna 1997 ehdolla Pohjoismaiden neuvoston kirjallisuuspalkinnon saajaksi. Teoksen aiheena on Kautokeinossa vuonna 1852 tapahtunut niin kutsuttu Kautokeinon kapina. Yksi kapinan johtajista oli Sokkin esi-isä.
Vuonna 2007 Sokki julkaisi ensimmäisen lastenkirjansa "Mu ártegis eallin". Teos voitti Pohjoismaiden ministerineuvoston rahoittaman lastenkirjallisuuspalkinnon samana vuonna.
Sokki on myös julkaissut kirjan perinteisestä saamelaisesta keittiöstä. Lisäksi hän on ollut osallistunut oppikirjojen tekemiseen saamenkielisille oppilaille.
Fardosa Ahmed

Fardosa Ahmed (s. noin 1985 Mombasa, Kenia) on kenialainen lääkäri ja terveydenhuoltoalan yrittäjä. Hän toimii toimitusjohtajana Mombasan yksityisessä Premier Hospital -sairaalassa, jota hän oli perustamassa ja jonka osaomistaja hän on.
Tausta ja koulutus.
Ahmed syntyi Mombasassa Keniassa noin vuonna 1985. Lääketieteen tutkintonsa hän suoritti Nairobin yliopistossa. Myöhemmin hän suoritti tutkinnon myös terveydenhuollon johtamisessa.
Sairaalan perustaminen.
Ahmed omisti maata Nyalin esikaupunkialueella Mombasassa. Hän rakennutti vuonna 2017 tontilleen kahdeksankerroksisen rakennuksen, josta piti alun perin tulla toimistorakennus. Lääketieteellisen koulutuksensa vuoksi Ahmed kuitenkin päätyi rakentamaan siitä sairaalan, ja yksityisen Premier Hospital perustettiin.
Premier Hospital on yritysmuotoinen terveydenhuoltolaitos, jonka vuodekapasiteetti on 70. Vuonna 2017 avatussa sairaalassa työskentelee yli 200 työntekijää. Siellä on lasten poliklinikka, leikkausosasto, sydänsairaala, ortopediset, gynekologiset, onkologiset, endoskopiset osastot sekä dialyysikeskus ja kemoterapiayksikkö.
Tunnustukset.
Englanninkielinen kenialainen sanomalehti "Business Daily Africa" valitsi Ahmedin syyskuussa 2018 Kenian alle 40-vuotiaiden naisten Top 40 -listalle.
Nokia C22

Nokia C22 on HMD Globalin 25. helmikuuta 2023 julkaisema älypuhelin. Puhelimessa on kahdeksanydinprosessori ja 6,5 tuuman näyttö. Tallennustilaa on 64 gigatavua ja keskusmuistia on valittavana kaksi tai kolme gigatavua. Tallennustila on laajennettavissa enintään 256 gigatavun microSD-kortilla. Puhelimessa on kaksi takakameraa, joista toinen on 13 megapikselin pääkamera ja toinen kahden megapikselin makrokamera. Etukameran tarkkuus on kahdeksan megapikseliä. Akun kapasiteetti on 5 000 milliampeerituntia, ja se tukee 10 watin latausta. Sormenjälkitunnistin on sijoitettu puhelimen taakse, ja puhelimen IP-luokitus on 52. Käyttöjärjestelmänä on Android 13 Go edition.
Marjatta Muurimaa

Marjatta Muurimaa (ent. Leporinne, 13. kesäkuuta 1937 Turku – 11. huhtikuuta 2017 Tampere) oli suomalainen dokumenttitoimittaja, käsikirjoittaja, leikkaaja ja elokuvaohjaaja.
Muurimaa valmistui Taideteollisesta oppilaitoksesta vuonna 1962 ja teki elämäntyönsä Yleisradion TV2:n dokumenttitoimituksessa. Vuonna 1966 hän sai Jussi-palkinnon parhaan televisioelokuvan leikkauksesta ohjaamastaan televisioelokuvasta "Valoa". Muurimaa oli myös leikkaajana Rauni Mollbergin elokuvassa "Maa on syntinen laulu". Hän on ohjannut ja käsikijoittanut muun muasa Wivi Lönnistä ja Katri Valasta kertovat televisiodokumentit.
Embu (Kenia)

Embu on Kenian keskiosissa sijaitseva kaupunki. Kaupungissa on reilut 30 000 asukasta.
Maantiede.
Embu sijaitsee noin 40 km etelään Mount Kenyan kansallispuistosta noin 1 350 metrin korkeudella merenpinnasta.
Historia.
Brittiläiset perustivat Embun vuonna 1906. 1930-luvulla lähetystyötoiminta kaupungissa kasvoi ja kaupunkiin perustettiin useita kouluja. Nykyisin Embu toimii kaupan keskuksena ja siellä on myös teollisuutta. Kaupungissa on muun muassa elintarvikkeiden käsittelylaitoksia sekä vaatteita, jalkineita, juomia ja huonekaluja valmistavaa teollisuutta.
Liikenne.
Embusta on tieyhteys sekä Nairobiin että Meruun. Lisäksi Embussa on lentokenttä.
Christ’s Church of the Valley

Christ's Church of the Valley (CCV) on kristillinen seurakunta, joka sijaitsee Phoenixin kaupungissa Arizonassa, Yhdysvalloissa. Seurakunnalla on yhteensä yli 23 000 viikoittaista kävijää. CBS Newsin mukaan seurakunta oli Yhdysvaltain seitsemänneksi suurin megakirkko vuonna 2019. Seurakunta perustettiin vuonna 1982 ja se on tunnustuskuntiin sitoutumaton seurakunta.
Seurakunta kokoontuu 15 sijainnissa eri puolilla Arizonaa. Seurakunnan johtava pastori on Ashley Wooldridge.
Vibia Sabina

Vibia Sabina (88–136) oli Rooman keisari Hadrianuksen puoliso. Hän syntyi Lucius Vibius Sabiniuksen ja Matidia I:n roomalaiseen aristokraattiseen perheeseen. Sabina nimettiin isänsä mukaan ja hänen nuorempi sisarensa Matidia II heidän äitinsä mukaan.
Sabina oli äitinsä puolelta sukua keisari Trajanukselle, joka järjesti Sabinan ja suojattinsa Hadrianuksen avioliiton noin vuonna 100. Avioliitto oli tärkeä linkki Trajanuksen ja Hadrianuksen välillä. Pariskunnan välit eivät olleet läheiset, vaikkakin Sabina kyllä piti asemastaan keisarinnana. Sabina oli lapsuudessaan tottunut olemaan huomion keskipisteenä ja joutui pettymään vähäiseen rooliinsa Hadrianuksen yksityiselämässä. Hänen tiedettiin olevan usein pahantuulinen miehensä seurassa. Hadrianuksen välinpitämättömyys vaimoaan kohtaan synnytti Sabinassa vihaa, joka lopulta jopa ylpeili sillä, että syy Hadrianin jäämiseen lapsettomaksi oli se, että Sabina kieltäytyi seksistä miehensä kanssaan. Yhtenä syynä Hadrianuksen välinpitämättömyydelle on epäilty olevan hänen mahdolliset homoseksuaaliset taipumuksensa. Julkisuudessa pariskunta näyttäytyi yhdessä ja Sabina matkustikin miehensä kanssa ympäri Rooman provinsseja. Rooman keisarin odotettiin olevan naimisissa, mikä teki Sabinan roolista merkityksellisen Hadrianuksen vallalle.
Sabina sai arvonimen Augusta vuonna 128 ja hänen kuvansa on monissa tuon ajan kolikoissa.
Kun Sabina vuonna 136 kuoli, Hadrianuksen epäiltiin myrkyttäneen vaimonsa tai ajaneen hänet itsemurhaan. Koska pari oli sietänyt toisiaan ja olleet naimisissa 36 vuotta, ei kuitenkaan ole erityistä syytä epäillä Hadrianuksen todella tehneen niin. Vaimon kuoltua keisari vielä julisti tämän jumalattareksi ja huolehti hänen tuhkiensa asettamisesta keisarin omaan mausoleumiin.
Johanna Pentilä

Johanna Pentilä (s. 17. heinäkuuta 1980) on suomalainen uransa lopettanut pesäpalloilija. Pentilä edusti Superpesiksessä Vimpelin Vetoa, Pattijoen Urheilijoita ja Porin Pesäkarhuja. Pentilä saavutti kaksi SM-hopeaa kaudella 2005 ja kaudella 2008 ja kaksi SM-pronssia kaudella 2004 ja kaudella 2006. Pentilä pelasi kaksi Itä-Länsi-ottelua vuosina 2005 ja 2007. Hän pelasi ulkokentällä kakkosvahtina. 
Pentilä pelasi 160 Superpesiksen runkosarjan ottelua. Näissä otteluissa hän löi 12 kunnaria ja 167 tavallista juoksua, toi 135 juoksua ja keräsi 688 kärkilyöntipistettä. Pentilä pelasi 72 Superpesiksen ylemmän loppusarjan ottelua. Näissä otteluissa hän löi neljä kunnaria ja 64 tavallista juoksua, toi 49 juoksua ja keräsi 274 kärkilyöntipistettä. Pentilä pelasi 20 Superpesiksen alemman loppusarjan ottelua. Näissä otteluissa hän löi 25 tavallista juoksua, toi 23 juoksua ja keräsi 92 kärkilyöntipistettä.
Hanna Tuomaala

Hanna Tuomaala (s. 30. marraskuuta 1976) on suomalainen uransa lopettanut pesäpalloilija. Tuomaala edusti urallaan Superpesiksessä Lapuan Virkiää, Ylihärmän Pesis-Junkkareita ja Porin Pesäkarhuja. Tuomaala saavutti kaksi SM-kultaa kaudella 2001 ja kaudella 2002, yhden SM-hopean kaudella 2005 ja kaksi SM-pronssia kaudella 2004 ja kaudella 2006. Tuomaala pelasi kaksi Itä-Länsi-ottelua vuosina 2003 ja 2004. Hän pelasi sisäpelissä kotiuttajana. 
Tuomaala pelasi 223 Superpesiksen runkosarjan ottelua. Näissä otteluissa hän löi kymmenen kunnaria ja 307 tavallista juoksua, toi 42 juoksua ja keräsi 719 kärkilyöntipistettä. Tuomaala pelasi 73 Superpesiksen ylemmän loppusarjan ottelua. Näissä otteluissa hän löi kolme kunnaria ja 108 tavallista juoksua, toi 11 juoksua ja keräsi 289 kärkilyöntipistettä.
Aelfgifu Northamptonilainen

Aelfgifu Northamptonilainen tai Aelgifu Northamptonilainen, myös Ælfgifu tai Elfgifu (noin 1000 – 1040) oli kuningas Knuut Suuren jalkavaimo. Aelfgifu oli Norjan kuninkaan Sven Aelgifunpojan ja Englannin kuninkaan Harald Jäniksenkäpälän äiti sekä toimi lyhyen aikaa Norjan hallitsijana.
Aelfgifu Northamptonilainen oli ealdorman Ælfhelmin ja Wulfrunin tytär. Tanskan kuningas Knuut Suuri sieppasi nuoren Aelfgifun vuonna 1013 ja teki hänestä rakastajattarensa. Koska Knuutin ja Aelfgifun suhde ei ollut kristillisen kirkon hyväksymä avioliitto, meni Knuut naimisiin Emma Normandialaisen kanssa varmistaakseen vaatimuksensa Englannin kruunuun. Avioliiton ehtona oli, että heidän liitostaan syntyneet pojat olisivat Englannin kruununperimysjärjestyksessä ennen Aelfgifun poikia tai Emman Ethelredin kanssa saamia poikia. Emma ei hyväksynyt Aelfgifun asemaa, mutta Aelfgifu näyttää kuitenkin toimineen epävirallisena vaimona ja kuningattarena hovin ulkopuolella.
Knuut ilmeisesti luotti poliittisesti Aelfgifuun enemmän kuin Emmaan, sillä hän nimitti Aelfgifun Norjan sijaishallitsijaksi noin vuonna 1030. Tuolloin vielä alaikäisestä Knuutin ja Aelfgifun pojasta Svenistä tuli Norjan kuningas Olavi Pyhän kaaduttua Stiklestadin taistelussa. Aelfgifusta tuli poikansa holhooja, ja Knuut lähetti Aelfgifun ja Svenin valvomaan lakien noudattamista ja keräämään veroja Norjassa ja Tanskassa. Aelfgifu oli epäsuosittu ja ankara hallitsija. Hän määräsi ankaria lakeja ja kovia rangaistuksia lainrikkojille sekä niille, jotka vastustivat häntä tai Knuutia.
Norjan ylimystö vihasi ulkomaista hallitsijaa. Syntyi kapina, jossa Olavi Pyhää palvottiin pyhimyksenä, mikä tuki hänen poikansa Maunu Hyvän vaatimusta kruunuun. Aelfgifu ja Sven ajettiin ensin pois Nidaroksesta vuonna 1033. Heidät syrjäytettiin lopullisesti vuonna 1035, kun Norjaan kantautui viesti Knuut Suuren kuolemasta. Samana vuonna Maunu saapui armeijansa kanssa. Aelfgifu ja Sven joutuivat lopulta pakenemaan Norjasta, ja Sven kuoli pian sen jälkeen Tanskassa. 
Englantiin palattuaan Aelfgifu tuki toista poikaansa Harald Jäniksenkäpälää tämän tavoitellessa Englannin kruunua. Leskeksi jäänyt kuningatar Emma Normandialainen puolestaan pyrki tukemaan Knuutin kanssa saamansa pojan Knuut III Hardeknutin asemaa kruununperijänä. Knuut oli perinyt vallan Tanskassa ja oli myös oikeutettu Englannin kruunuun. Englannin valtakunta olikin jonkin aikaa jakautunut pohjoiseen osaan, jota hallitsivat Harald ja Aelfgifu, ja eteläiseen osaan, jota hallitsivat Emma ja jaarli Godwin. Knuut Hardeknut halusi kuitenkin taistella Maunu Hyvää vastaan, ja sen vuoksi Harald kruunattiin vuonna 1037 koko Englannin kuninkaaksi.
Vuonna 1040 Harald Jäniksenkäpälä kuoli äkilliseen sairauteen. Knuut Hardeknut ja Emma Normandialainen palasivat sen jälkeen Englantiin ja Knuutista tuli Englannin kuningas. Todennäköisesti Aelfgifu oli tuolloin vielä elossa, mutta hänen myöhemmistä vaiheistaan ei ole tietoa.
Luettelo Tukholman hiippakunnan piispoista

Tämä on luettelo Ruotsin kirkon Tukholman hiippakunnan piispoista. Hiippakunta muodostettiin vuonna 1942.
Jyväskylän ammattikorkeakoulun opiskelijakunta Jamko

Jyväskylän ammattikorkeakoulun opiskelijakunta Jamko on Jyväskylän ammattikorkeakoulussa toimiva opiskelijakunta, jonka toiminta perustuu ammattikorkeakoululain opiskelijakuntapykälään 41§ .
Jamko on Suomen opiskelijakuntien liiton (SAMOK) jäsen.
Organisaatio.
Opiskelijakunnassa on vuosittain valittavat luottamustoimijoista koostuvat edustajisto ja hallitus, sekä palkattua henkilöstöä.
Edustajisto.
Jamkossa ylintä päätäntävaltaa käyttää opiskelijoista koostuva edustajisto, johon kuuluu 21 varsinaista ja 21 varajäsentä. Edustajiston kausi on yksi kalenterivuosi. Edustajisto valitsee Jamkon operatiivista toimintaa toteuttamaan hallituksen. Virallisena kokouskielenä on suomi. Kokouksiin on mahdollista osallistua etänä. 
Vuonna 2022 järjestetyissä edustajistovaaleissa oli ehdolla 38 henkilöä, joista 21 valittiin varsinaiseksi jäseneksi ja 17 varajäseneksi. 
Hallitus.
Edustajiston vuodeksi kerrallaan valitsemaan hallitukseen kuuluu puheenjohtajisto sekä 4–11 muuta hallituksen jäsentä. Hallitus vastaa palkatun henkilöstön kanssa yhdessä opiskelijakunnan operatiivisesta toiminnasta. Hallituksessa toimivat henkilöt ovat Jyväskylän ammattikorkeakoulun opiskelijoita. 
Henkilöstö.
Opiskelijakunnan toimistolla on 5 palkattua työntekijää. 
Palvelut.
Jamko omistaa Jyväskylän opiskelijoiden palvelut Oy:n, joka tuottaa kahvilapalveluita Jamkin pääkampuksella. Kahvilan nimi Jamko Café . Jamkin pääkampuksella sijaitsee Jamkon kuntosali .
Vuosittaiset tapahtumat.
Tursajaiset on Jyväskylän ammattikorkeakoulun uusille opiskelijoille suunnattu opiskelijatapahtuma. Tursajaisten osallistujat pukeutuvat teeman mukaisesti erilaisiin asuihin ja suorittavat tehtävärasteja eri puolilla Jyväskylän kaupunkia.
Akvitanian herttuakunta

Akvitanian herttuakunta (, ) oli keskiaikainen läänitysalue ja herttuakunta Akvitaniassa nykyisen Etelä-Ranskan alueella. 
Tausta.
Keisarillisen Rooman aikana alueen nimi oli Gallia Aquitania. Sen asukkaita pidettiin kirjailija Strabonin kuvauksen mukaan vauraina. Roomalaisaika päättyi visigoottien kansainvaellukseen 400-luvun alussa. Akvitania kuului 500-luvun alkuun saakka Visigoottien valtakuntaan. 
Herttuakunnan aika.
Visigoottien aika päättyi, kun merovingit kukistivat heidät keväällä 507 Vouillén taistelussa. Alueelle muodostui vuonna 602 Akvitanian herttuakunta ja sen lounaispuolelle Vasconian ruhtinaskunta. Ne olivat kuitenkin riippuvaisia Frankkien valtakunnan keskushallinnosta, joten ne olivat sen puoli-itsenäisiä vasallivaltioita.
Akvitanian herttuakunnan katsotaan saavuttaneen täyden itsenäisyyden 600-luvun lopussa. Vuonna 732 käytiin Poitiers’n taistelu muslimien saraseeniarmeijan ja Kaarle Martelin frankki-burgundiarmeijan välillä myöhemmässä Akvitanian pääkaupungissa. Vakiintuneen historiakäsityksen mukaan saraseenien kärsimä tappio vaikutti ratkaisevasti muslimien vetäytymiseen takaisin Espanjaan.
Frankkien valtakunnasta kehittyi 800-luvulla Karolingien keisarikunta. Se jakautui vuoden 843 Verdunin sopimuksella kolmeen osaan. Etelä-Ranskan alue kuului Länsi-Frankiaan, josta seuraavalla vuosisadalla muodostui Ranskan kuningaskunta. Akvitania vahvistui, kun se valloitti Vasconian herttuakunnan vuonna 1063 La Castellen taistelussa. Uudella vuosituhannella pitkäaikaiset Englannin ja Ranskan kuningaskuntien vihollisuudet johtivat siihen, että Akvitanian herttuakunta joutui alistumaan Englannin alaisuuteen vuonna 1153. 
Vuonna 1337 Ranskan kuningas Filip VI aloitti sodan, jolla pyrittiin ratkaisemaan riita Englannin kruunusta. Siitä muodostui satavuotinen sota, joka oli erilaisten vihollisuuksien sarja. Sodan aikana Akvitanian hallinta oli vuoroin kummallakin osapuolella, vuodesta 1154 Englannilla, jota edusti Plantagenet-suku. Ranskan 1400-luvun puolivälissä saavuttama voitto merkitsi myös Akvitanian itsenäisyyden loppua, sillä se liitettiin keskushallinnon alaisuuteen vuonna 1472, kun viimeinen herttua kuoli.
Pyhän Ruusukon kilta

Pyhän Ruusukon kilta on 1400-luvun lopulla syntynyt katolinen dominikaanien ylläpitämä hengellinen kilta (). Sen jäsenet rukoilevat koko ruusukon, eli sen kaikki 15 "salaisuutta" viikoittain, mutta tässä epäonnistuminen ei ole synti. Lisäksi jäsenet sisällyttävät killan muut jäsenet rukouksiinsa. Muita jäsenyysvelvoitteita ei ole. Nykyisellään myös ei-katolilainen, joka haluaa rukoilla ruusukkoa ja liittyä jäseneksi, suositellaan otettavaksi jäsenkandidaatiksi.
St. James’s Parkin metroasema

St. James’s Parkin metroasema on Lontoon metron Circle- ja District-linjojen asema Victorian ja Westminsterin asemien välissä. Se sijaitsee City of Westminsterin kaupunkipiirissä St. Jamesin puiston eteläpuolella.
Asema avattiin jouluaattona 1868 osana District Railwayn uutta linjaa, joka ulottui Westminsteristä South Kensingtoniin. Se on rakennettu kaksi kertaa uudelleen: ensimmäisen kerran se uusittiin 1900-luvun alussa, kun sen yläpuolelle rakennettiin London Electric Railwayn pääkonttori "Electric Railway House". Nykyisen muotonsa asema sai vuosina 1927–1929, jolloin Electric Railway House purettiin ja sen tilalle rakennettiin Charles Holdenin suunnittelema art deco -tyylinen 55 Broadway.
Metroasemalle on sisäänkäynnit Broadwayltä, Petty Francelta ja Palmer Streetiltä. Asemalla on säilynyt paljon alkuperäisiä yksityiskohtia – esimerkiksi portaat, puiset odotuspenkit sekä emalista ja puusta valmistetut nimikyltit ja opasteet – mikä on harvinaista Lontoon metroasemilla. Asemalaiturien seiniä peittävät lasitetut valko-harmaat kaakelit, ja asemakyltit ja mainospaikat on ympäröity sinisillä, mustilla ja vihreillä reunalaatoilla. Länteen kulkevien junien laiturilla on pieni puinen kioski, jossa oli alun perin W H Smithin myyntipiste; nykyään se toimii näyttelykojuna. Aseman lipunmyynti on marmorisessa kauppakäytävässä 55 Broadwayn pohjakerroksessa.
Historic England myönsi St. James’s Parkin metroasemalle ja 55 Broadwaylle Grade I -luokan suojelukohteen aseman vuonna 1970. Metroasema on harvoja alkuperäisessä asussaan säilyneitä Lontoon metron asemia. Transport for Londonin pääkonttori toimi 55 Broadwayssä maaliskuuhun 2020 asti, jolloin virasto siirsi pääkonttorinsa Lontoon olympiapuistoon Stratfordissa. Rakennus aiotaan muuttaa luksushotelliksi.
Aaslaug Aasland

Aaslaug Aasland (11. elokuuta 1890 Sandnes – 30. elokuuta 1962) oli norjalainen juristi ja työväenpuolueen poliitikko. Hän toimi Norjan sosiaaliministerinä 1948–1953.
Jakob Martin Pettersen

Jakob Martin Pettersen (11. huhtikuuta 1899 Bergen – 8. helmikuuta 1970) oli norjalainen kemisti ja työväenpuolueen poliitikko. Hän istui suurkäräjillä 1945–1965 sekä toimi Norjan liikenne- ja viestintäministerinä 1952–1955. Vuosina 1945–1947 hän oli Oddan pormestari.
Michelle Donelan

Michelle Emma May Elizabeth Donelan (s. 8. huhtikuuta 1984) on brittiläinen konservatiivipuolueen poliitikko, joka on helmikuusta 2023 lähtien toiminut Yhdistyneen kuningaskunnan tiede-, innovaatio- ja teknologaministerinä.
Donelan pyrki Yhdistyneen kuningaskunnan alahuoneeseen vuoden 2010 parlamenttivaaleissa, muttei tullut valituksi. Hänet valittin alahuoneeseen vuoden 2015 parlamenttivaaleissa. Vuoden 2016 EU-kansanäänestyksessä Donelan vastusti brexitiä eli Yhdistyneen kuningaskunnan eroa Euroopan unionista. Heinäkuusta 2018 heinäkuuhun 2019 hän toimi apulaiswhipinä ja heinäkuusta 2019 helmikuuhun 2020 whipinä valtiovarainministeriön lordikomissaarina. Syyskuusta 2019 helmikuuhun 2020 hän toimi myös parlamentaarisena alivaltiosihteerinä opetusministeriössä. Helmikuusta 2020 syyskuuhuhun 2021 hän toimi yliopistoasiain apulaisministerinä. Syyskuusta 2021 heinäkuuhun 2022 hän toimi korkeakoulu asiain apulaisministerinä.
Donelan nimitettiin Boris Johnsonin hallitukseen opetusministeriksi 5. heinäkuuta 2022 edellisen opetusministerin Nadhim Zahawin erottua. Donelan kuitenkin erosi virasta vain kaksi päivää myöhemmin ja kehotti erokirjeessään Johsonia eroamaan pääministerin virasta. Johnsonin erottua Donelan kannatti seuranneessa konservatiivipuolueen puheenjohtajavaalissa Zahawia. Vaalissa puheenjohtajaksi valittu ja pääministeriksi nimitetty Liz Truss nimitti Donelanin digitaali-, kulttuuri-, media- ja urheiluministeriksi. Liz Trussin eroa seuranneessa puheenjohtajavaalissa Donelan kannatti Rishi Sunakia. Helmikuussa 2023 Donelan nimitettiin tiede-, innovaatio- ja teknologiaministeriksi.
Nordstrands Blad

Nordstrands Blad on norjalainen vuonna 1925 perustettu paikallislehti, jonka kotikunta on Oslo. Lehti ilmestyy torstaisin ja kuuluu Amedia-konserniin.
Italian kuningaskunta (keskiaika)

Italian kuningaskunta ( tai "Regnum Italicum"; , oli yksi Pyhän saksalais-roomalaisen keisarikunnan osakuningaskunnista yhdessä Saksan, Böömin ja Burgundin kuningaskuntien kanssa. Alkujaan se kattoi suuren osan Pohjois- ja Keski-Italiaa. Sen pääkaupunki oli Pavia 1000-luvulle asti.
Vuonna 773 Kaarle Suuri ylitti Alpit hyökätessään langobardien kuningaskuntaan, joka tuolloin käsitti koko Italian lukuun ottamatta Venetsian tasavaltaa, Rooman herttuakuntaa ja Bysantin hallitsemia Etelä-Italian alueita. Kesäkuussa 774 kuningaskunta hajosi, ja frankeista tuli Pohjois-Italian herroja, eteläosan jäädessä yhä langobardien hallintaan Beneventon ruhtinaskuntana. Kaarle julistautui "langobardien kuninkaaksi" ja hänet kruunattiin keisariksi Roomassa vuonna 800. Hänen perillisensä hallitsivat Italiaa, kunnes Kaarle Paksu syöstiin vallasta 887. Karolingit saivat valtaistuimen vielä haltuunsa 894–896, mutta sen jälkeen aina vuoteen 961 asti Italian herruudesta kiistelivät aatelissuvut niin Italiasta kuin sen ulkopuoleltakin. 
Vuonna 961 Saksan kuningas Otto Suuri, joka oli nainut Italian kuningatar Adelheidin, hyökkäsi Italiaan ja antoi kruunauttaa itsensä Paviassa 25. joulukuuta. Sieltä hän jatkoi Roomaan, missä hänet kruunattiin keisariksi 7. helmikuuta 962. Saksan ja Italian kruunujen yhdistäminen Rooman keisariuteen osoittautui kestäväksi, ja tätä voidaan pitää Pyhän saksalais-roomalaisen keisarikunnan alkuna. Otto Suuren jälkeen keisari oli yleensä myös Italian ja Saksan kuningas, vaikkakin keisarit joskus nimittivät perijänsä Italian kuninkaaksi, tai italialaiset piispat ja ylimykset valitsivat oman kuninkaan keisaria vastaan. Koska Italiaa yleensä hallittiin Saksasta käsin, sydänkeskiajalla Italian keskushallinto rapautui nopeasti, mutta ajatus Italiasta keisarikunnan osana olevana kuningaskuntana säilyi. Keisaria vastustavien guelfien ja kannattavien ghibelliinien puoluetaistelut leimasivat Italian historiaa 1100–1300-luvuilla.
Henrik IV:n Canossan-matkaa vuonna 1077 seuranneen vuosisadan aikana Italia pirstoutui itsenäisiksi, linnoitetuiksi kaupunkivaltioiksi. 1400-luvun alkupuolella Lombardiassa käydyt sodat vähensivät Italian kilpailevien valtioiden määrää, ja seuraava puolivuosisata oli suhteellisen rauhallinen, kunnes ranskalaiset hyökkäsivät Italiaan vuonna 1494 aloittaen italialaissodat.
Kun keisarikunnan hallintoa uudistettiin 1495–1512, Italian kuningaskunnan katsottiin vastaavan valtakunnanpiirien ulkopuolisia, Alppien eteläpuolisia alueita. Laillisesti keisari oli näiden alueiden nimellinen kuningas ja ylin hallitsija, mutta kuningaskunnan hallinto rajoittui lähinnä keisarin edustajiin ja niihin kuvernööreihin, joita hän nimitti hallitsemaan henkilökohtaisia alueitaan Italiassa.
Tästä huolimatta Habsburgien valta säilyi Italiassa eri muodoissa aina Ranskan vallankumouksen mullistuksiin asti, jolloin 1792–1797 Napoleon I loi paikallisten tuella joukon tasavaltoja, jotka yhdistyivät hänen johtamakseen Italian tasavallaksi. 1805 se muuttui uudeksi kuningaskunnaksi, joka oli personaaliunionissa Ranskan kanssa.
Harriet Lane

Harriet Rebecca Lane Johnston (9. toukokuuta 1830 – 3. heinäkuuta 1903) toimi Yhdysvaltain ensimmäisenä naisena vuosina 1857–1861. Tuolloin hallinnut presidentti James Buchanan ei ollut hänen puolisonsa vaan enonsa.
Harriet Lane oli kauppias Elliott Tole Lanen ja hänen vaimonsa Jane Buchanan Lanen nuorin tytär. Kun Harriet jäi orvoksi 11-vuotiaana, hänen enonsa senaattori James Buchanan nimettiin hänen holhoojakseen. Eno sijoitti Harrietin ja tämän siskon sisäoppilaitoksiin. Kun eno oli Lontoossa työkomennuksella 1853–1855, Harriet tuli sinne hänen mukaansa.
Buchanan valittiin presidentiksi Franklin Piercen kauden jälkeen. Harriet Lanen kuvattiin "täyttäneen Valkoisen Talon ilolla ja kukkasilla", ja hän ohjasi sen sosiaalista elämää tahdikkaasti ja innostuneena. Hänestä pidettiin yleisesti. Naiset jäljittelivät hänen hiustyyliään ja asujaan, lapsia kastettiin Harrietiksi hänen mukaansa, ja hänelle omistettiin suosittu laulu "Listen to the Mockingbird".
Maa lähestyi kuitenkin sisällissotaa, ja presidenttikauden päätteeksi sekä Buchanan että Lane palasivat huojentuneina maaseudun rauhaan Pennsylvaniaan.
Lane meni naimisiin 36-vuotiaana vuonna 1866. 18 vuotta myöhemmin, kun hänen miehensä ja kaksi teini-ikäistä poikaansa olivat kuolleet, hän palasi pääkaupunkiin, missä hän toimi hyväntekeväisyydessä ja keräsi taidetta. Lane kuoli syöpään vuonna 1903 ja haudattiin Baltimoreen.
Kaja Kallaksen III hallitus

Kaja Kallaksen III hallitus oli Viron tasavallan hallitus 17. huhtikuuta 2023 – 23. heinäkuuta 2024. Hallitukseen kuuluivat Reformipuolue, Viro 200 ja Sosiaalidemokraatit.
Severia

Severia tai Siveria , tai , "Siveria" tai "Sivershchyna") on historiallinen alue nykyisellä Lounais-Venäjällä, Pohjois-Ukrainassa ja Itä-Valko-Venäjällä. Suurin osa sijaitsee nyky-Venäjällä, kun taas alueen keskeinen osa on Tšernihivin kaupunki Ukrainassa.
Lev Tahor

Lev Tahor ( , "puhdas sydän") on äärijuutalainen lahko jonka Shlomo Helbrans perusti vuonna 1988. Usein kuvailtu kultiksi. Se koostuu noin 200–300 jäsenestä. Ryhmä noudattaa fundamentalistista juutalaista käytäntöä ja noudattaa omia epätyypillisiä juutalaisen lain tulkintojaan, mukaan lukien käytännöt, kuten pitkät rukousistunnot, teini-ikäisten väliset avioliitot ja päästä varpaisiin mustat peitteet tytöille ja naisille kolmen vuoden iästä alkaen. [6] Ryhmää on syytetty sieppauksesta, seksuaalisesta hyväksikäytöstä ja lasten hyväksikäytöstä . 
Ryhmä on muuttanut usein, sillä se sijaitsi Israelissa vuosina 1988-1990, Yhdysvalloissa vuosina 1990-2000, Israelissa vuosina 2000-2003, Kanadassa vuosina 2003-2013, Guatemalassa vuonna 2013 (Kanadasta paon jälkeen), Meksikossa noin 2017 lähtien ja vuoden 2021 lopusta lähtien Romaniassa sekä Bosnia ja Hertsegovina . Helmikuusta 2022 lähtien he ovat olleet läsnä myös Pohjois-Makedoniassa . He muuttavat usein yrittäessään paeta valtion lastensuojeluvirastoja.
Kristina Kallas

Kristina Kallas (s. 29. tammikuuta 1976 Kiviõli) on virolainen Viro 200 -puolueen poliitikko ja maan nykyinen opetus- ja tiedeministeri huhtikuusta 2023. Hän oli vuosina 2018–2022 puolueensa puheenjohtaja. Kallas on myös Viron käsipalloliiton puheenjohtaja.
Karolien Florijn

Karolien Florijn (s. 6. huhtikuuta 1998) on alankomaalainen soutaja, joka voittanut yhden maailmanmestaruuden ja neljä Euroopan-mestaruutta sekä saavuttanut yhden olympiahopeamitalin.
Florijn saavutti nuorten MM-pronssia yksikössä vuonna 2016 ja voitti alle 23-vuotiaiden maailmanmestaruuden perämiehettömässä nelosessa vuonna 2017. Yleisen sarjan EM-kilpailuissa hän saavutti ensiyrittämällä vuonna 2017 hopeaa kahdeksikossa. MM-kilpailujen kahdeksikossa tuloksena oli kuudes sija. Vuonna 2018 hän kilpaili pariaironelosessa ja saavutti pronssia niin EM-kilpailuissa kuin MM-kilpailuissakin.
Florijn vaihtoi vuonna 2019 luokkaa perämiehettömään neloseen. Hän voitti EM-kultaa ja saavutti MM-hopeaa. Kahtena seuraavana vuonna hän voitti jälleen EM-kultaa. Kesälle 2021 siirretyissä Tokion olympialaisissa tuloksena oli hopeaa 0,34 sekuntia kultamitalijoukkue Australian takana.
Vuonna 2022 Florijn kilpaili yksikössä ja saavutti voittoja jo maailmancupissa. EM-kilpailuissa hän voitti kultaa lähes seitsemän sekunnin erolla seuraavaan kilpailijaan. Račicen MM-kilpailuissa Florijn voitti kultaa 2,37 sekunnin erolla Uuden-Seelannin Emma Twiggiin. Vuonna 2023 hän voitti sekä Euroopan- että maailmanmestaruuden yli viiden sekunnin erolla hopeamitalistiin.
Karolien Florijnin isä on soudun olympiavoittaja Ronald Florijn ja äiti myös soudussa kilpaillut saksalainen Antje Rehaag. Myös hänen veljensä Finn ja Beer Florijn ovat kilpasoutajia.
Novena (rukous)

Novena (lat. "novem", yhdeksän) merkitsee yhdeksänpäiväistä, pääasiassa katolilaista kristillistä rukousta. Novenarukoukset eivät kuulu kirkon viralliseen liturgiaan vaan kansanhurskauteen, mutta ne voivat olla valmistautumista johonkin kirkolliseen juhlapäivään, tai esimerkiksi jonkin rukouspyynnön puolesta rukoilemista. Novenarukouksista tunnetuin on helluntainovena helatorstain ja helluntain välillä esimerkin mukaisesti. 
Jumalan laupeuden novena alkaa pitkäperjantaina ja päättyy Jumalan laupeuden sunnuntain aattona. Pyhän Ursula Ledóchowskan kunniaksi on suomeksi novenarukous, johon on koottu hänen kirjoituksiaan päivittäisiksi lyhyiksi hartausteksteiksi. Marian, solmujen avaajan novenarukouksia on useita ja kaksi niistä on käännetty myös suomeksi. 54:n päivän mittaisen ruusukkonovenan perinne koostuu kolmesta novenarukouksesta jonkin rukouspyynnön puolesta ja tämän jälkeisestä kolmesta kiitoksena rukoillusta novenasta. Tähän novenaan ruusukon lisäksi liitetyt rukoukset on kirjoittanut Bartolo Longo
Novenarukoukset tulivat kansanhurskaudessa suosituksi barokin aikana, jolloin erityisen suosittuja olivat muun muassa Marian perisynnittömän sikiämisen ja joulun novenat sekä tietysti helluntain novena.
Strafgesetzbuch

Strafgesetzbuch, lyh. StGB on Saksan rikoslaki ja Saksan rikosoikeuden oikeusperusta. Se juontaa juurensa Saksan keisarikunnan rikoslakiin, joka hyväksyttiin Saksan valtiopäivilä 15. toukokuuta 1871 ja joka oli suurelta osin identtinen vuonna 1870 annetun Pohjois-Saksan liiton rikoslain kanssa. Strafgesetzbuch tuli voimaan 1. tammikuuta 1872. Tämän jälkeen sitä muutettiin useaan otteeseen seuraavien vuosikymmenien aikana vastauksena paitsi muuttuviin moraalikäsityksiin ja toisen maailmansodan jälkeen Saksan liittotasavallan peruslain mukaisiin perustuslaillisiin määräyksiin. 
Rakenteeltaan Strafgesetzbuch on jaettu kahteen pääosaan. Yleisessä osassa ("Allgemeiner Teil") on lueteltu yleiset asiat, esimerkiksi lain soveltamisala, lakiin liittyvät määritelmät, kelpoisuus tuomita syylliseksi, tekeminen, yllyttäminen tai avustaminen, tarpeellinen puolustus, yleiset säännökset rangaistuksista (sakko ja vankeus), vanhentumisajat ja rikosten yritykset. Toinen osa on erityisosa ("Besonderer Teil"), jossa luetellaan eri rikokset ja niiden määritelmät ja rangaistukset.
Meagan Good

Meagan Monique Good (s. 8. elokuuta 1981 Panorama City, Kalifornia, Yhdysvallat) on yhdysvaltalainen näyttelijä.
Dallas Semiconductor

Dallas Semiconductor oli yhdysvaltalainen elektroniikka-alan yritys, joka suunnitteli ja valmisti analogisia, digitaalisia ja integroituja piirejä. Se perustettiin vuonna 1984 ja sijaitsi Dallasissa, Teksasissa.
Vuonna 2001 Maxim Integrated Products osti Dallas Semiconductorin 2,5 miljardilla dollarilla.
Oston jälkeen sekä Maxim- että Dallas Semiconductor -tuotemerkkejä käytettiin aktiivisesti vuoteen 2007 asti. Sen jälkeen Maxim-nimeä on käytetty kaikissa uusissa tuotteissa, vaikka Dallas Semiconductor -tuotemerkki on säilytetty joissakin vanhemmissa tuotteissa. Dallas Semiconductorin suunnittelemat piirit tunnetaan nimen "DS"-etuliitteestä.
Dallas Semiconductor kehitti 1-Wire-väylän ja kehitti siihen kytkettäviä sensoreita.
Dallas kehitti DS80-mikrokontrollerisarjan, joka käytti Intel 8051:n käskykantaa.
Vuonna 2021 Analog Devices osti Maximin ja sai näin Dallasin tuotteet.
Kauko K. Luoma

Kauko Kalervo Luoma (3. marraskuuta 1918 Ylistaro – 14. syyskuuta 2000 Espoo) oli suomalainen metsänhoitaja ja virkamies, joka sai metsäneuvoksen arvonimen.
Luoman vanhemmat olivat kansakoulunopettaja Jaakko Luoma ja käsityönopettaja Elina Katarina Alanen ja puoliso vuodesta 1946 sairaanhoitaja Eeva Liisa Hynynen. Luoma tuli ylioppilaaksi Seinäjoen yhteislyseosta 1938 ja valmistui metsänhoitajaksi Helsingin yliopistosta 1945, virkatutkinnon hän suoritti 1946 ja Suomen Metsänhoitajaliiton sahataloudellisen kurssin 1954. Luoma oli Metsähallituksen Kalajoen hoitoalueen harjoittelijametsänhoitaja 1945–1946, G. A. Serlachius Osakeyhtiön maankäyttömetsänhoitaja 1946–1948, Metsähallituksen ylimääräinen metsänhoitaja vuodesta 1946, Keuruun hoitoalueen avustava metsänhoitaja 1949–1951 ja apulaismetsänhoitaja vuodesta 1949, Keski-Hämeen hoitoalueen vt. aluemetsänhoitaja 1951–1955, avustava metsänhoitaja Länsi-Suomen piirikunnassa 1956, Iisalmen läntisen hoitoalueen aluemetsänhoitaja 1956–1962, Kouvolan hoitoalueen aluemetsänhoitaja 1962–1966
ja Itä-Suomen piirikunnan vt. piiritarkastaja Kuopiossa 1966–1967. Hän oli myös Keski-Hämeen hoitoalueen aluekassanhoitaja 1951–1955, Vakka-Suomen hoitoalueen vt. aluemetsänhoitaja 1953–1955 ja Kokemäen hoitoalueen vt. aluemetsänhoitaja 1953–1955.
Metsäntutkimuslaitoksen kokeilualuetoimiston ylimetsänhoitaja Helsingissä Luoma oli 1967–1982. Luomalla oli myös useita asiantuntija- ja luottamustoimia, mukaan lukien Iisalmen kaupunginhallituksen jäsenyys 1961 ja kaupunginvaltuuston jäsenyys 1961–1962 ja puheenjohtajuus 1962. Hänet muistetaan myös toiminnastaan Saariselän matkailukeskuksen suunnittelussa ja perustamisessa. Metsäneuvoksen arvonimen Luoma sai 1979.
Volgan ylänkö

Volgan ylänkö on Volgan länsipuolella sijaitseva ylänköalue. Alueella on Hvalynskin kansallispuisto. Alueella sijaitsevista Hvalynskin kukkuloista korkein on 369 metriä korkea Belenkaja, jonka lisäksi ylängöllä on viisi muuta 250 metriä korkeampaa kukkulaa. Alueen kallioperä sisältää enimmäkseen huonosti kulutusta kestävää liitukiveä ja merkeliä ja näin ollen ylängön kukkuloilla on tapahtunut paljolti rapautumista.
Anastasija Gubanova

Anastasija Vitaljevna Gubanova (, ; s. 2. joulukuuta 2002 Toljatti) on venäläis-georgialainen taitoluistelija, joka kilpailee naisten yksinluistelussa. Hän edusti juniorisarjoissa Venäjää mutta voitti yleisen sarjan Euroopan-mestaruuden vuonna 2023 Georgian edustajana.
Gubanova saavutti Venäjän edustajana juniorisarjoissa kansainvälisiä Grand Prix -voittoja ja sijoittui toiseksi kauden 2016–2017 Grand Prix -finaalissa. Seuraavalla kaudella hän saavutti Venäjän-mestaruuskilpailuissa parhaan yleisen sarjan sijoituksensa ollessaan kuudes.
Kaudesta 2021–2022 alkaen Gubanova on edustanut Georgiaa. Hän sijoittui tuolla kaudella Euroopan-mestaruuskilpailuissa seitsemänneksi, olympialaisissa 11:nneksi ja maailmanmestaruuskilpailuissa kuudenneksi. Seuraavalla kaudella hän sijoittui Grand Prix -sarjassa Englannissa John Wilson Trophyssa kolmanneksi ja Suomessa Espoon kilpailussa seitsemänneksi. Tammikuussa hän palasi Espooseen Euroopan-mestaruuskilpailuihin ja voitti kultaa pistein 199,91 yli kuuden pisteen erolla Belgian Loena Hendrickxiin. Tämä oli Georgian ensimmäinen Euroopan-mestaruus taitoluistelussa. Saman vuoden MM-kilpailuissa Gubanova sijoittui 14:nneksi. Lyhytohjelmassa hän käytti kaudella 2022–2023 Fabrizio Paterlinin musiikkia ja vapaaohjelmassa musiikkia elokuvasta "Slummien miljonääri".
Gubanovan ennätyspisteet ovat lokakuussa 2021 Finlandia Trophyssa saadut 203,91. Lyhytohjelman ennätyspisteet 69,81 ovat EM-kilpailuista 2023 ja vapaaohjelman ennätyspisteet 135,58 Pekingin olympialaisista 2022.
Gubanova on pituudeltaan 158-senttimetrinen. Hänen valmentajanaan toimii Jevgeni Rukavitsin. Gubanova kihlautui Suomea taitoluistelussa edustaneen Roman Galayn kanssa vuonna 2023.
Anne Spiegel

Anne Spiegel (s. 15. joulukuuta 1980) on saksalainen vihreä poliitikko. Hän toimi Saksan perhe-, vanhus-, nais- ja nuortenasiainministerinä Scholzin hallituksessa joulukuusta 2021 huhtikuuhun 2022. Hän erosi tehtävästä sen jälkeen, kun häntä oli arvosteltu ankarasti siitä, että hän oli Rheinland-Pfalzin osavaltion ympäristöministerinä toimiessaan jäänyt lomalle hyvin pian kesän 2021 tuhoisten tulvien jälkeen.
Yksityiselämä.
Spiegel valmistui maisteriksi Mainzin yliopistosta vuonna 2007 pääaineenaan politiikan tutkimus ja sivuaineinaan filosofia ja psykologia. Hän on naimisissa ja hänellä on neljä lasta.
Turgain painanne

Turgain painanne () on Kazakstanin länsiosassa sijaitseva tasankoalue. Se on leveimmästä kohdastaan noin 200 kilometriä leveä ja noin 600 kilometriä pitkä etelästä pohjoiseen ulottuen. Jääkauden päätyttyä sulamisvettä virtasi Turgain painanteelta Turanin alangolle. Turgain painanteessa on suolaisia järviä ja siellä virtaavia jokia ovat pohjoiseen virtaava Ubagan ja etelään virtaava Torğai.
Nathalie Armbruster

Nathalie Armbruster (s. 2006) on saksalainen yhdistetyn hiihtäjä. Hän saavutti kaksi hopeamitalia Planican MM-kilpailuissa 2023, toisen henkilökohtaisessa ja toisen sekajoukkuekilpailussa. Trondheimin MM-kilpailuissa 2025 hän saavutti sekajoukkuekilpailussa hopeaa sekä oli yhteislähtökilpailussa kuudes ja Gundersen-kilpailussa kahdeksas. Nuorten MM-kilpailuissa hän saavutti joukkuekilpailussa kultaa 2022 sekä henkilökohtaisessa kilpailussa hopeaa 2023 ja pronssia 2022.
Maailmancupissa hän sijoittui kokonaiskilpailussa toiseksi kaudella 2022–2023. Yksittäisissä maailmancupkilpailuissa hän sijoittui kolmanneksi kerran Lillehammerissa ja kahdesti Ramsaussa joulukuussa 2022, toiseksi tammikuussa 2023 Otepäässä ja Seefeldissä sekä samalla kaudella vielä kolmanneksi Seefeldissä ja Schonachissa. Kaudella 2023–2024 hän sijoittui kolmanneksi kerran Schonachissa ja kahdesti Seefeldissä. Maailmancupin kokonaiskilpailussa hän oli viides. Kaudella 2024–2025 hän oli Lillehammerissa, Ramsaussa ja Schonachissa toinen. Hän voitti Seefeldissä Individual compact- ja Gundersen-kilpailut ja oli kolmas yhteislähtökilpailussa. Otepäässä hän oli kolmas Gundersen-kilpailussa ja voitti Individual compact -kilpailun. Hän voitti maailmancupin kokonaiskilpailun.
Polkupyörän korjaustyökalut

Polkupyörän korjaustyökalut ovat polkupyörien korjaamiseen suunniteltuja työkaluja, jotka voivat liittyä esimerkiksi renkaiden, sisäkumien ja muiden kuluvien osien vaihtamiseen. Yleisin korjaustarve polkupyörälle on kumin paikkaus.
Näihin voi sisältyä rengasraudat, paikkasarja, kuusiokoloavain, pumppu, lenkkiavaimet.
Muita, vähemmän tunnettuja työkaluja ovat ketjumitta, poljinavain ja polkupyörän huoltoteline.